Sodba U 1390/93-6
Sodna praksa Vrhovnega sodišča, 1994-10-27

komasacija - nova razdelitev zemljišč - način dodelitve - posestno varstvo od dodelitve - nepopolno ugotovljeno dejansko stanje - neobrazložena odločba

Po 93. členu zakona o kmetijskih zemljiščih (Ur.l. SRS, št. 1/79, 11/81, 1/86 in Ur.l. RS, št. 9/90 in 5/91) uvede komasacijske udeležence v posest zemljišč, ki so jim dodeljena z določbo o novi razdelitvi zemljišč upravni organ s tem, da jim dodeljena zemljišča pokaže v naravi. Od tedaj dalje ima komasacijski udeleženec nasproti prejšnjemu lastniku posestno varstvo po določbah zakona o temeljih lastninskopravnih razmerij.

Tožbi se ugodi in se odločba Ministrstva za kmetijstvo in gozdarstvo z dne 4.10.1993 odpravi.

Tožena stranka je z izpodbijano odločbo zavrnila pritožbo tožnice L.D. in pritožnika J.D. proti sklepu Sekretariata za kmetijstvo občine z dne 27.7.1993, s katerim je prvostopni organ ugotovil, da je njegova odločba o novi razdelitvi zemljišč iz komasacijskega sklada z dne 2.12.1991, postala dne 9.12.1991 izvršljiva ter dovolil njeno izvršbo, tožnicama pa zagrozil z denarno kaznijo v znesku 50.000 SIT, če bosta še naprej posedovali oziroma obdelovali del njune parcele št. 45/1, ki je zajeta v novo parc. št. 961/1, in dodeljen G.M. V obrazložitvi svoje odločbe tožena stranka meni, da je izpodbijani sklep pravilen in na zakonu utemeljen, saj pritožba zoper odločbo o novi razdelitvi zemljišč po 2. odstavku 95. člena zakona o kmetijskih zemljiščih (Uradni list SRS, št. 17/86 - prečiščeno besedilo) ne zadrži njene izvršitve, odločba prve stopnje pa postane po 3. točki 2. odstavka 270. člena zakona o splošnem upravnem postopku izvršljiva, ko se vroči stranki, če pritožba ne zadrži njene izvršitve. Tožnici sta bili z vročitvijo odločbe o novi razdelitvi zemljišč seznanjeni z vsebino odločbe ter bi morali svoja dotedanja zemljišča prepustiti lastnikom, ki so navedeni v odločbi, in odločba je z vročitvijo glede na navedena zakonska določila postala izvršljiva. Pritožbenih navedb, ki se tičejo nove razdelitve zemljišč, pa tožena stranka ni mogla upoštevati, kajti po 2. odstavku 97. člena zakona o kmetijskih zemljiščih je za reševanje pritožb zoper odločbe o novi razdelitvi zemljišč pristojna Republiška geodetska uprava.

Tožnici v tožbi navajata, da sta odločitev organa prve stopnje in odločitev tožene stranke po njunem mnenju preuranjeni. Zoper odločbo o novi razdelitvi zemljišč sta vložili pritožbo, ki še ni rešena, ker pa gre za zelo občutljive zadeve, bi morala upravna organa z izvršbo počakati do rešitve pritožbe. Tožnici menita, da lahko vse prizadete strani obdelujejo zemljišča, ki so jih obdelovale pred izvedbo komasacije in upravni organ lahko izvršbo iz utemeljenih razlogov zadrži. Tožnici zato predlagata, naj sodišče izpodbijano odločbo odpravi.

Tožena stranka v odgovoru na tožbo vztraja pri razlogih izpodbijane odločbe in predlaga, naj sodišče tožbo zavrne kot neutemeljeno.

Tožba je utemeljena, vendar iz drugih razlogov, kot jih uveljavljata tožnici v tožbi (1. odstavek 40. člena zakona o upravnih sporih).

Po 93. členu zakona o kmetijskih zemljiščih (ZKZ, Uradni list SRS, št. 1/79, 11/81, 1/86 in Uradni list RS, št. 9/90 in 5/91 - ZKZ) uvede komasacijske udeležence v posest zemljišč, ki so jim dodeljena z odločbo o novi razdelitvi zemljišč, upravni organ s tem, da jim dodeljena zemljišča pokaže v naravi (1. in 2. odstavek 93. člena). Lastninska pravica na zemljiščih, ki so vložena v komasacijski sklad, namreč ne prehaja od dotedanjih lastnikov na nove lastnike po volji komasacijskih udeležencev, temveč na podlagi odločbe upravnega organa (o novi razdelitvi zemljišč), posest komasacijskega udeleženca na dodeljenih zemljiščih pa nastane z dejanjem upravnega organa (seznanitvijo komasacijskih udeležencev z njim dodeljenimi zemljišči v naravi), ki sledi izdaji odločbe. S tem, ko so dodeljena zemljišča pokazana komasacijskemu udeležencu, se po zakonu šteje, da so na njih nastopili posest, razen če je v odločbi naveden poseben rok za prevzem zemljišč (2. odstavek 93. člena ZKZ). Od tedaj dalje ima komasacijski udeleženec nasproti prejšnjemu lastniku zemljišča posestno varstvo po določbah zakona o temeljih lastninskopravnih razmerij (Uradni list SFRJ, št. 6/80, 20/80 in 36/90 - ZTLR), ki se v skladu s 1. odstavkom 4. člena ustavnega zakona za izvedbo temeljne ustavne listine o samostojnosti in neodvisnosti Republike Slovenije (Uradni list RS, št. 1/91-I) v Republiki Sloveniji smiselno uporabljajo kot republiški predpis. Kot izhaja iz določb 1. in 2. odstavka 93. člena ZKZ, mora biti dodeljeno zemljišča pokazano komasacijskemu udeležencu po uradni dolžnosti. Iz podatkov upravnih spisov ni razvidno, ali je bilo sporno zemljišče komasacijskemu udeležencu M.G. po izdaji odločbe o novi razdelitvi zemljišč pokazano ali ne. Ta okoliščina tudi v izpodbijani odločbi ni ugotovljena, je pa bistvena, ker bi lahko vplivala na rešitev zadeve. Sodišče meni, da iz tega razloga ne more rešiti spora, zato je na podlagi 2. odstavka 39. člena zakona o upravnih sporih, ki ga je v skladu z navedenim ustavnim zakonom uporabilo kot republiški predpis, tožbi ugodilo in izpodbijano odločbo odpravilo.

ZKZ člen 93, 93/1, 93/2.ZUP člen 209, 209/2, 242, 242/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.